Diari Oficial de la Generalitat Valenciana


Sumari del DOGV 3871, del 06-11-2000 (2000/8851)

DECRET 164/2000, de 31 d'octubre, del Govern Valencià, pel qual s'estableixen ajudes per a pal·liar els danys produïts per les pluges torrencials de finals d'octubre a la Comunitat Valenciana.
------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2000/10/31/164/dof/vci/html**

### Dades del document

Número de DOGV
:   3871

Data del DOGV
:   06-11-2000

Secció del DOGV
:   I. DISPOSICIONS GENERALS

Número del document
:   2000/8851


Data del document
:   31-10-2000

Organisme emissor
:   Conselleria d'Economia, Hisenda i Ocupació

Tipus de document
:   Decret

Anàlisi jurídica

 Descriptors 

:   * suport econòmic
    * desastre natural
    * condicions atmosfèriques
    * inundació
    * ajuda pública

DECRET 164/2000, de 31 d'octubre, del Govern Valencià, pel qual s'estableixen ajudes per a pal·liar els danys produïts per les pluges torrencials de finals d'octubre a la Comunitat Valenciana. [2000/X8851]
  
Les intenses pluges caigudes durant la setmana passada en àmplies zones de la Comunitat Valenciana, que superaren en alguns casos els cinc-cents litres per metre quadrat, han produït copiosos danys en infraestructures i serveis públics, i en béns mobles i immobles de propietat privada.
  
El Govern Valencià, a la vista de la situació d'emergència i davant de la magnitud dels danys ocasionats, ha decidit d'establir mesures de caràcter excepcional, consistents en ajudes econòmiques que pal·lien, en la mesura possible, els greus efectes produïts i permeten la recuperació econòmica dels afectats, així com una sèrie de mesures per a la recuperació dels danys causats en les infraestructures públiques de les zones afectades.
  
Especialment, el Govern Valencià fa palesa una singular sensibilitat envers els qui han sofert danys en els seus béns, com també cap a les petites i mitjanes indústries, comerços i explotacions agrícoles que s'hi han vist afectats.
  
Per tot això, a iniciativa de la Presidència de la Generalitat Valenciana i a proposta conjunta amb els consellers d'Economia, Hisenda i Ocupació i de Justícia i Administracions Públiques, amb la deliberació prèvia del Govern Valencià, en la reunió del dia 31 d'octubre de 2000,
  
DECRETE
  
Article 1
  
Als efectes de poder atendre de forma immediata les reparacions de les infraestructures i serveis públics afectats per les pluges produïdes a la Comunitat Valenciana, es declara d'emergència l'execució de les obres necessàries per atendre els danys causats.
  
Article 2
  
Que s'adopten les mesures pressupostàries necessàries per fer front a les ajudes econòmiques que es fixen per a:
  
a) Ajudar econòmicament les persones físiques o jurídiques afectades per les pèrdues o danys soferts en els seus béns mobles i immobles.
  
b) Ajudar econòmicament les empreses i, en particular, les petites i mitjanes, comerços i explotacions agrícoles, en la recuperació de la seua activitat normal.
  
Es faculta els delegats territorials del Govern Valencià a València, Castelló i Alacant per tal que, en el termini de deu dies, eleven al conseller d'Economia, Hisenda i Ocupació un informe sobre supòsits no contemplats en el present article.
  
DISPOSICIONS FINALS
  
Primera
  
1. Es faculta el conseller d'Economia, Hisenda i Ocupació per tal que adopte les mesures necessàries en desenvolupament del present decret.
  
2. Alhora, es faculta els consellers competents per raó de les matèries afectades per tal que, en coordinació amb el conseller d'Economia, Hisenda i Ocupació, desenvolupen el present decret en les matèries de les seues respectives competències.
  
3. Els municipis afectats per aquest decret es determinaran mitjançant ordre posterior del conseller de Justícia i Administracions Públiques.
  
Segona
  
El present decret entrarà en vigor el mateix dia de la seua publicació en el Diari Oficial de la Generalitat Valenciana.
  
València, 31 d'octubre de 2000
  
El president de la Generalitat Valenciana,
  
EDUARDO ZAPLANA HERNÁNDEZ-SORO
  
El conseller d'Economia, Hisenda i Ocupació,
  
VICENTE RAMBLA MOMPLET
  
El conseller de Justícia i Administracions Públiques,


Còpia Permalink ELI